વિતેલા સમયની જાણીતી અદાકાર ઝીનત અમાન ૬૮ વર્ષની ઉંમરે એક બિઝનેસમેન પર રેપનો આરોપ લગાવીને ફરી એકવાર ચર્ચામાં આવી છે. આમ તો ઝીનતના અંગત જીવનમાં પણ ઘણા ઉતાર ચઢાવ રહ્યા છે. ઘણીવાર વિવાદોનો પણ સામનો કરવો પડ્યો છે, પરંતુ જે રીતે ૭૦-૮૦ના દશકમાં ફિલ્મ અભિનેત્રીની પારંપારિક છાપને તોડી પોતાની જાતને બોલ્ડ સ્વરૃપે રજૂ કરી, તેવી જ રીતે અંગત જીવનમાં પણ હંમેશાં બોલ્ડ અને બિનધાસ્ત રહી છે. કદાચ આ જ કારણોસર પોતાની ઇમેજની દરકાર કર્યા વિના ઉંમરના આ પડાવ પર આવીને ચૂપ રહેવું યોગ્ય ના લાગ્યું.